‘धुरंधर २’चा बॉक्स ऑफिसवर धडाका; अवघ्या ६ दिवसांत ९०० कोटींचा पल्ला

Dhurandhar 2 Collection | आदित्य धर दिग्दर्शित ‘धुरंधर २’ हा चित्रपट सध्या जगभरात चर्चेचा विषय ठरत आहे. १९ मार्च रोजी प्रदर्शित झालेल्या या चित्रपटाने तिकीटबारीवर सलग नवे विक्रम प्रस्थापित केले असून, लवकरच हजार कोटी रुपयांच्या क्लबमध्ये प्रवेश करण्याची शक्यता व्यक्त केली जात आहे. या चित्रपटात रणवीर सिंह, संजय दत्त, अर्जुन रामपाल आणि सारा अर्जुन यांनी प्रमुख भूमिका साकारल्या आहेत. त्यांच्या प्रभावी अभिनयामुळे प्रेक्षकांकडून चित्रपटाला मोठा प्रतिसाद मिळत आहे.

पहिल्या आठवड्याच्या शेवटी दमदार कामगिरी केल्यानंतर आठवड्याच्या कामकाजाच्या दिवसांत चित्रपटाच्या कमाईत थोडी घट दिसून आली. मंगळवारी देशभरात सुमारे २०,४१२ प्रेक्षागृहांतील प्रयोग झाले आणि त्या दिवशी चित्रपटाने भारतात ५६.५५ कोटी रुपये कमावले. अहवालानुसार, चित्रपटाचे भारतातील एकूण उत्पन्न ६८७.४३ कोटी रुपये इतके झाले आहे. दरम्यान, जागतिक स्तरावर या चित्रपटाने तब्बल ९१९ कोटी रुपये उत्पन्न मिळवले असून, आजच हजार कोटी रुपयांचा टप्पा पार करण्याची शक्यता वर्तवली जात आहे.

हेही वाचा      :          गॅस ग्राहकांसाठी मोठा बदल! BPCL चे 10 नवे नियम जाहीर

मोठ्या चित्रपटांचे विक्रम मोडले

जागतिक उत्पन्नाच्या बाबतीत ‘कांतारा चॅप्टर १’ (८५२.३६ कोटी रुपये) आणि ‘स्त्री २’ (८५७.१५ कोटी रुपये) या चित्रपटांना मागे टाकत ‘धुरंधर २’ ने मोठी झेप घेतली आहे. तसेच भारतातील उत्पन्नाच्या बाबतीतही हा चित्रपट लवकरच ‘स्त्री २’ (५९७.९९ कोटी रुपये) आणि ‘छावा’ (६०१.५४ कोटी रुपये) यांच्या विक्रमांनाही मागे टाकण्याची शक्यता व्यक्त केली जात आहे. एकूणच, प्रेक्षकांचा उत्स्फूर्त प्रतिसाद आणि दमदार उत्पन्नामुळे ‘धुरंधर २’ हा चित्रपट सध्या तिकीटबारीवर धडाकेबाज कामगिरी करत असल्याचे चित्र दिसत आहे.